**ELŐTERJESZTÉS**

Bonyhád Város Önkormányzati Képviselő-testületének 2022. június 30-i

rendes/rendkívüli testületi ülésére

|  |  |
| --- | --- |
| Tárgy: | Súlyos allergiás reakció kezelését szolgáló injekciók beszerzése a bonyhádi nevelési és oktatási intézményekbe |
| Előterjesztő: | Filóné Ferencz Ibolya polgármester |
| Előterjesztést készítette: | Filóné Ferencz Ibolya polgármester |
| Előterjesztés száma: | 116. sz. |
| Előzetesen tárgyalja: | Humán Bizottság |
| Melléklet: |  |
| Az előterjesztés a jogszabályi feltételeknek megfelel: | Filczinger Ágnes jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő – testület!**

Bizonyára Önök is értesültek a médiában arról a tragikus hírről, mely az egyik Fóti úti benzinkúton történt ez év januárjában. Egy 7 éves kisfiú lett rosszul, majd összeesett. A helyszínre riasztott mentőegység hosszasan küzdött a gyermek életéért, sajnos sikertelenül. A tragédia kapcsán került a figyelem központjába az anafilaxiás túlérzékenységi reakció, amely akár percek alatt fulladáshoz, szívmegálláshoz vezethet.

Az ilyen eseteknél egy [előretöltött adrenalin tartalmú önadagoló toll](https://telex.hu/belfold/2022/01/20/kalciummal-nem-lehetett-volna-megmenteni-a-7-eves-kisfiu-eletet) (EpiPen) használata menthet életet. Májusban egy újpesti óvodában csaknem megismétlődött a tragédia. Az életmentő injekció azonban rendelkezésre állt, és a beadására felkészített óvónő segített a tragédia elkerülésében. Az elmúlt időszakban több önkormányzat döntött úgy, hogy biztosítja településük gyermekei számára az életmentő adrenalin-öninjektort.

Városunkban működő nevelési és oktatási intézmények vezetőivel, a Bonyhádi Védőnői Szolgálat vezetőjével, felnőtt és gyermek háziorvosokkal, gyógyszerészekkel történt egyeztetést követően javaslom, hogy Bonyhád Város Önkormányzata biztosítsa valamennyi nevelési és oktatási intézmény számára szeptember 1-jétől az új nevelési és oktatási év kezdetétől az EpiPen injekciót**.**

Az injekció beadásához oktatás szükséges. Valamennyi érintett intézmény pedagógusa számára az önkormányzat vállalja a képzés megszervezését.

A Bonyhádi Sportcentrum igazgatója kezdeményezésére és az intézmény szervezésében 3 éve zajlik minden év augusztusában egy olyan elsősegély bemutató és oktatás, amelynek támogatásával a képzésen résztvevő pedagógusok szakszerű segítséget tudnak nyújtani gyermekeink számára a szakemberek megérkezéséig. A program része volt az eddigiekben az újraélesztés, a stabil oldalfekvés, sebkötözések, vagy például légúti idegen test eltávolítása. Az elmúlt évben kiegészült a felkészítés az egyre gyakoribb gyermekkori diabétesz iskolában végzendő feladataival. Ennek a programnak a részeként biztosítható idén augusztusban az EpiPen injekció beadásához szükséges tudás megszerzése: milyen esetben és hogyan kell alkalmazni azt. A pedagógusok felkészítését Dr. Kuhl Zsuzsanna gyermekgyógyász, gyermek-gasztroenterológus szakorvos vállalta.

2022. július 1-jétől a Nemzeti Egészségbiztosítási Alapkezelő (NEAK) felvette a társadalombiztosítás által támogatott készítmények listájára az adrenalin tartalmú injekciókat. Akiknek már volt súlyos allergiás reakciója ingyenesen, akiknél fennáll a kockázata - ők 70%-os állami támogatással juthatnak hozzá.

Az önkormányzat által rendelkezésre álló injekció azoknak nyújt segítséget, akiknél még eddig ilyen súlyos, életveszélyes reakció nem fordult elő.

Az Epipen 150 mcg oldatos injekció előretöltött tollban 1x nevű vényköteles készítmény ára jelenleg **13.119.- forint/db.** Az Aranysas Gyógyszertár felajánlása alapján a mindenkori bruttó beszerzési áron (jelenleg: 11.510.- Ft) biztosítja a szükséges mennyiséget az Önkormányzat részére.

Valamennyi intézményt és azok külön álló épületeit (pl: kollégiumok, zeneiskola stb.) figyelembe véve 14 db injekcióra van szükség az alábbi bontásban:

1. Bonyhádi Széchenyi István Általános Iskola, Gimnázium és Alapfokú Művészeti Iskola – 1 db
2. Bartók Béla Alapfokú Művészeti Iskola Bonyhád – 1 db
3. Bonyhádi Petőfi Sándor Evangélikus Gimnázium és Kollégium – 1 db (gimnázium)
4. Bonyhádi Petőfi Sándor Evangélikus Gimnázium és Kollégium – 1 db (kollégium)
5. Bonyhádi Petőfi Sándor Evangélikus Általános Iskola – 1 db
6. Bonyhádi Varázskapu Bölcsőde és Óvoda intézményegységei – 6 db
7. Csodavilág Családi Bölcsőde Bonyhád – 1 db
8. Tolna Megyei SzC Perczel Mór Technikum és Kollégium – 1 db (technikum)
9. Tolna Megyei SzC Perczel Mór Technikum és Kollégium – 1 db (kollégium)

Összesen: 14 db

Kérem a Tisztelt Képviselő-testületet a határozati javaslat megvitatására, és elfogadására!

**Határozati javaslat:**

Bonyhád Város Önkormányzati Képviselő-testülete súlyos allergiás reakció kezelését szolgáló injekciók (összesen 14 db) beszerzéséről dönt a bonyhádi nevelési és oktatási intézményekbe. A beszerzés fedezetét Bonyhád Város Önkormányzat 2022. évi költségvetéséről szóló 4/2022. (II. 15.) önkormányzati rendelete dologi kiadások K3 sora terhére biztosítja.

Határidő: 2022. augusztus 1.

Felelős: Filóné Ferencz Ibolya polgármester

Bonyhád, 2022. június 21.

Filóné Ferencz Ibolya

polgármester